**IA**

**Информационен бюлетин на Съвета по международни счетоводни стандарти (IASB) – ноември 2017 г.**

**SB Update November 2017**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).  
  
На 14 ноември 2017 г., вторник, Съветът проведе публични заседания в офисите на Фондация МСФО в Лондон, Великобритания.  
  
Темите, по реда на обсъждането им, включваха:

* [Динамично управление на риска](http://www.ifrs.org/news-and-events/updates/iasb-updates/november-2017/#1)
* [Подобрения в МСФО 8](http://www.ifrs.org/news-and-events/updates/iasb-updates/november-2017/#2)
* [Основни финансови отчети](http://www.ifrs.org/news-and-events/updates/iasb-updates/november-2017/#3)
* [Разширено корпоративно отчитане](http://www.ifrs.org/news-and-events/updates/iasb-updates/november-2017/#4)

**Допълнителна информация**

Предстоящи заседания на Съвета:

* 11–15 декември 2017 г.
* 22–26 януари 2018 г.
* 19–23 февруари 2018 г.

**Динамично управление на риска (Документ по програмата 4)**

На 14 ноември 2017 г. Съветът проведе заседание, за да обсъди предложените два подхода за счетоводен модел, който по-успешно да отразява [динамичното управление на риска](http://www.ifrs.org/projects/work-plan/dynamic-risk-management/) при финансовото отчитане.

По-конкретно, Съветът обсъди целите на модела и дали би трябвало да приложи:

* Техника на базата на хеджиране на паричния поток; или
* Техника на базата на хеджиране на справедливата стойност.

Съветът реши в порядък на работна хипотеза, че екипът следва да се фокусира върху по-нататъшното разработване на модел, базиран на техника на основата на хеджиране на паричния поток.

Четиринадесет членове на Съвета изразиха съгласие и нито един несъгласие с това решение.

***Следващи етапи***

На следващото заседание на Съвета екипът ще представи проекто-план.

**Подобрения в МСФО 8 *Оперативни сегменти* (Документ по програмата 27)**

На 14 ноември 2017 г. Съветът проведе заседание, за да обсъди обобщение на коментарите, получени във връзка с Проекта за обсъждане *Подобрения в МСФО 8 Оперативни сегменти*([предложение за изменение на МСФО 8 и МСС 34](http://www.ifrs.org/projects/work-plan/improvements-to-ifrs-8-operating-segments/)).

Тези предложения произтичат от прегледа след въвеждане на МСФО 8. Предложенията бяха публикувани през март 2017 година и бяха закрити за предоставянето на коментари през юли 2017 г.

От Съвета не бе поискано да взема каквито и да е решения.

***Следващи етапи***

Съветът ще обсъди своя подход спрямо проекта на бъдещо заседание.

**Основни финансови отчети (Документ по програмата 21)**

На 14 ноември 2017 г. Съветът проведе заседание, за да обсъди проекта, отнасящ се до [Основни финансови отчети](http://www.ifrs.org/projects/work-plan/primary-financial-statements/), възобновявайки обсъжданията от заседанието на Съвета, проведено през септември 2017 година, посветени на подобренията в отчета или отчетите за финансовите резултати от дейността.

***Представяне на инвестиционна категория в отчета/отчетите за финансовите резултати от дейността* (Документ по програмата 21A)**

Съветът реши в порядък на работна хипотеза:

1. Да промени наименованието на „инвестиционната“ категория на „приходи/разходи от инвестиции“. Дванадесет от членовете на Съвета изразиха съгласие, а един – несъгласие с това решение. Един от членовете отсъстваше.
2. Да дефинира „приходи/разходи от инвестиции“ с помощта на подход на базата на принципи като „приходи/разходи от активи, които генерират възвръщаемост самостоятелно и до голяма степен независимо от други ресурси, държани от предприятието“ Единадесет от членовете на Съвета изразиха съгласие, а трима – несъгласие с това решение.
3. Да предостави списък на някои позиции/статии, които обикновено биха били третирани като „инвестиционни“ и списък на някои позиции/статии, които обикновено не биха били третирани като „инвестиционни“ по отношение на нефинансови предприятия. Тринадесет от членовете на Съвета изразиха съгласие, а един от членовете – несъгласие с това решение.
4. Да не поставя наименование „оперативна печалба“ на междинния сбор преди категорията „приходи/разходи от инвестиции“. Десет от членовете на Съвета изразиха съгласие, а четирима – несъгласие с това решение.

Съветът не достигна до решение относно представянето на дела от печалбата или загубата на асоциирани и съвместни предприятия, отчитани счетоводно с помощта на метода на собствения капитал. В тази връзка Съветът даде указания на екипа да включи в първия документ, посветен на стъпките от регламентираната процедура по проекта, коментар относно възможните различни подходи. По-специално този коментар ще разгледа следните два подхода:

1. Включването на дела от печалбата или загубата на всички асоциирани и съвместни предприятия, отчитани счетоводно с помощта на метода на собствения капитал, в рамките на една-единствена категория.
2. Включването на дела от печалбата или загубата на интегрирани (съставляващи неразделна част) асоциирани и съвместни предприятия над категорията „приходи/разходи от инвестиции“; а на дела от печалбата или загубата на не интегрирани асоциирани и съвместни предприятия в рамките на категорията „приходи/разходи от инвестиции“.

***Дефиниция на финансови приходи/разходи* (Документ по програмата 21Б)**

Съветът реши в порядък на работна хипотеза:

1. Да използва в дефиницията за „финансови приходи/разходи“ „парични средства и парични еквиваленти“ като заместител на парични средства и временното инвестиране на излишъка от парични средства. Десет от членовете на Съвета изразиха съгласие, а четирима – несъгласие с това решение.
2. Да изисква „финансовите приходи/разходи“ да обхващат следните пет позиции на отделни редове:
   1. „лихвени приходи от парични средства и парични еквиваленти, изчислени с помощта на метода на ефективната лихва“;
   2. „други приходи от парични средства, парични еквиваленти и дейности по финансиране“;
   3. „разходи от дейности по финансиране“;
   4. „други финансови приходи“; и
   5. „други финансови разходи“.

Дванадесет членове на Съвета изразиха съгласие, а двама - несъгласие с това решение. Някои членове на Съвета направиха определени редакционни предложения по отношение на позициите на отделни редове. Съветът отбеляза също така, че може да е необходима самостоятелна позиция на отделен ред за обезценката на паричните средства и паричните еквиваленти, в случай че тя е съществена.

1. Да поясни настоящото описание на „дейности по финансиране“ в МСС 7 *Отчет за паричните потоци,* като посочи, че дейност по финансиране включва:
   1. Получаването или използването на ресурс от лице/страна, предоставяща финансиране (или от предоставянето на кредит).
   2. Очакването, че ресурсът ще бъде върнат на лицето/страната, предоставяща финансиране.
   3. Очакването, че лицето/страната, предоставяща финансиране ще бъде подходящо компенсирана посредством заплащане на финансов разход. Финансовият разход зависи както от сумата на кредита, така и от неговия срок.

Всичките четиринадесет членове на Съвета изразиха съгласие. Някои членове на Съвета направиха редакционни предложения.

***По-добри начини за комуникиране на друг всеобхватен доход (ДВД)*(Документ по програмата 21В)**

Съветът реши в порядък на работна хипотеза да промени наименованието на двете категории в раздела от отчета/отчетите за финансовите резултати от дейността „Друг всеобхватен доход“, както следва:

1. „Преоценки, отчитани извън печалбата или загубата“ (понастоящем, „Позиции от ДВД, които няма да бъдат рекласифицирани впоследствие в печалбата или загубата“); и
2. „Приходи и разходи, които в бъдеще ще бъдат включени в печалбата или загубата“ (понастоящем, „Позиции от ДВД, които впоследствие ще бъдат рекласифицирани в печалбата или загубата).

Осем членове на Съвета изразиха съгласие, а шестима - несъгласие с това решение.

Съветът реши в порядък на работна хипотеза да не въвежда нов междинен сбор между двете категории в раздела, посветен на ДВД в отчета/отчетите за финансовите резултати от дейността, наречен „Приходи след преоценки, отчитани извън печалбата или загубата“. Дванадесет членове на Съвета изразиха съгласие, а двама - несъгласие с това решение.

Съветът реши в порядък на работна хипотеза:

1. че екипът следва да проучи въпроса дали са налице искания за отстраняване на следните възможности за представяне в МСС 1 *Представяне на финансови отчети* по отношение на ДВД:
   1. представяне на позициите от ДВД или нетно от свързаните с тях данъчни ефекти, или преди свързаните с тях данъчни ефекти (параграф 91 от МСС 1); и
   2. представяне на корекциите от рекласификация в отчета или отчетите за финансовите резултати от дейността или в пояснителните приложения (параграф 94 от МСС 1).

Всичките членове на Съвета изразиха съгласие с това решение.

1. да не разработва отделни насоки или образователни материали за предприятията във връзка с представянето на друг всеобхватен доход, а да вземе под внимание както печалбата или загубата, така и ДВД, при разработването на предложения за по-добро агрегиране/дезагрегиране и допълнителни минимално изисквани позиции на отделни редове. Тринадесет от четиринадесетте членове на Съвета изразиха съгласие с това решение, като един от членовете се въздържа.
2. да не разработва образователни материали за инвеститорите във вид на казуси, които илюстрират защо е важно за потребителите на финансови отчети да вземат под внимание позициите от ДВД при извършвания от тях анализ на дружествата. Всичките членове на Съвета изразиха съгласие с това решение.

***Следващи етапи***

На бъдещо свое заседание Съветът ще продължи с обсъжданията си.

**Разширено корпоративно отчитане (Документ по програмата 28)**

На 14 ноември 2017 г. Съветът проведе заседание, за да обсъди:

1. актуална информация относно развития и новости във връзка с разширеното корпоративно отчитане; и
2. предложение към програмата да се добави проект във връзка с актуализация на [Изложението за практика по МСФО *Коментар на ръководството*](http://www.ifrs.org/issued-standards/management-commentary-practice-statement/),издадено през 2010 г.

***Актуална информация във връзка с последните развития и новости*(Документ по програмата 28Б)**

Съветът бе запознат с актуална информация за последните развития и новости във връзка с разширеното корпоративно отчитане след март 2017 година.

От Съвета не бе поискано да взема каквито и да е решения.

***Обхват на интереса на Фондацията във връзка с разширеното корпоративно отчитане* (Документ по програмата 28B)**

Съветът реши, че интересът на Фондацията към разширеното корпоративно отчитане следва да бъде ограничен до предоставянето на друга финансова информация, която да отговори на нуждите на настоящи и потенциални инвеститори, заемодатели и други кредитори, съгласно дефинираното в *Концептуалната рамка за финансово отчитане*.

Дванадесет членове на Съвета изразиха съгласие, а двама - несъгласие с това решение.

***Предложение за добавяне на проект за преработка и актуализация на Изложението за практика „Коментар на ръководството“***

Съветът реши да добави проект към програмата си за изготвяне и въвеждане на стандарти за преработване и актуализиране на Изложението за практика по МСФО *Коментар на ръководството*,издаден през 2010 г.

Дванадесет членове на Съвета изразиха съгласие, а двама - несъгласие с това решение.

***Следващи етапи***

На бъдещо свое заседание Съветът ще обсъди обхвата на проекта, посветен на коментара на ръководството и как той да бъде придвижен по-нататък.